                                                    


            PARLAMENTUL  ROMÂNIEI
                CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 23 septembrie 2008
Nr. PL-x  144/2008


RAPORT

asupra  proiectului de Lege pentru modificarea art.5 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, modificată şi completată prin Legea 
nr. 247/2005 privind reforma în domeniile proprietăţii şi justiţiei şi unele măsuri adiacente şi republicată în Monitorul Oficial al României, Partea I, nr.789/2005

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea art.5 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, modificată şi completată prin Legea nr. 247/2005 privind reforma în domeniile proprietăţii şi justiţiei şi unele măsuri adiacente şi republicată în Monitorul Oficial al României, Partea I, nr.789/2005,  trimis cu adresa nr.PL-x 144 din 17 martie 2008 şi  înregistrat cu nr. 31/245 din 18 martie 2008.
               Senatul, în calitate de primă Cameră sesizată, a adoptat propunerea legislativă în forma iniţială, în condiţiile art.75 alin.(2) teza a III-a din Constituţia României, republicată. 
             Potrivit prevederilor art. 75 din Constituţia României, republicată, şi ale art. 92 alin.(9) pct.2 din Regulamentul Camerei Deputaţilor, republicat, Camera Deputaţilor  este  Cameră decizională. 
             Proiectul de lege are ca obiect de reglementare modificarea art.5 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, cu modificările şi completările ulterioare, în sensul stabilirii, la nivel de lege, a regimului incidenţei Decretului Consiliului de Stat nr.223/1974 privind situaţia unor bunuri în domeniul restituirii proprietăţilor preluate în mod abuziv. Soluţia propusă se referă la exceptarea de la restituirea în natură a proprietăţilor persoanelor care au plecat  din ţară, la cerere, conform Decretului nr.223/1974 şi pentru care au primit despăgubiri.
             Consiliul Legislativ, prin avizul nr.1328 din 02.10.2007, a avizat favorabil propunerea legislativă, cu observaţii şi propuneri.
             Guvernul, prin punctul de vedere  transmis cu adresa nr.2730 din 19.10.2007, nu susţine adoptarea acestei iniţiative legislative.
Comisia pentru drepturile omului, culte şi problemele minorităţilor naţionale, prin avizul nr.25/174/2008, a avizat favorabil proiectul de lege.

 Comisia pentru administraţie publică,amenajarea teritoriului şi echilibru ecologic, prin avizul nr.26/2277/2008 avizează negativ proiectul de lege.

              În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat proiectul de lege, expunerea de motive şi documentele care îl însoţesc, în şedinţa din 23 septembrie 2008. 
              La lucrările Comisiei a participat, în calitate de invitat, din partea Autorităţii Naţionale pentru Restituirea Proprietăţilor, Ana Maria Velica - director.
              La dezbateri au fost prezenţi 22 deputaţi, din totalul de 29 membri ai Comisiei juridice, de disciplină şi imunităţi . 

              În urma dezbaterilor, membrii Comisiei au hotărât, cu unanimitate de voturi, să  propună dezbaterii  plenului Camerei Deputaţilor Raportul de respingere a proiectului de lege pentru modificarea art.5 din Legea nr.10/2001 privind regimul juridic al unor imobile preluate în mod abuziv în perioada 6 martie 1945-22 decembrie 1989, modificată şi completată prin Legea nr. 247/2005 privind reforma în domeniile proprietăţii şi justiţiei şi unele măsuri adiacente şi republicată în Monitorul Oficial al României, Partea I, nr.789/2005, pentru evitarea paralelismelor în reglementare, având în vedere faptul că a fost aprobat Raportul de adoptare a Legii pentru  modificarea şi completarea Legii nr.10 din 8 februarie 2001 privind regimul juridic al unor imobile preluate în mod abuziv în perioada 6 martie 1945 - 22 decembrie 1989, aflată în reexaminare la solicitarea Preşedintelui României, lege în care au fost  preluate ca amendamente şi propunerile formulate în alte iniţiative legislative cu acelaşi obiect.
                 În raport cu obiectul şi conţinutul reglementării, propunerea legislativă face parte din categoria legilor organice.
                          VICEPREŞEDINTE ,                                 SECRETAR,
           Florin IORDACHE                                    George BĂEŞU
Red., consilier C. Păduroiu

